Pályaorientációs nap – 12.I

A végzős gimnazista osztály számára december 14-ére egy pályaorientációs napot szerveztem, melynek lebonyolítására Szeghyné Gurin Esztert kértem meg, aki életvezetési tanácsadó és coach. A tanulókhoz kollégáim közül is többen csatlakoztak, és lelkesen töltötték a teszteket.

A pályaválasztás nehéz, széleskörű tájékozottságot, érett önismeretet feltételez, amely egy hosszú folyamat eredménye. A program egy pályaorientációs teszt kitöltésével kezdődött, amelynek célja az volt, hogy a tanulók reálisabban láthassák saját képességeiket és útmutatást kaphassanak a személyiségüknek megfelelő foglalkozási terület kiválasztásához. Megismerhették erősségeiket és gyengeségeiket. Az álommunkához a képességeik összehasonlításával, kiscsoportos beszélgetéssel is közelebb kerültek, melyben a különböző szakmákról és a hozzájuk szükséges képességekről, készségekről, képzésekről jutottak információhoz.

Jó hangulatban, vicces csipkelődéssel tarkítva kerültek a pályaválasztáshoz közelebb ezen a délelőttön, melynek az eredménye, remélhetőleg egy hosszú távú és gyümölcsöző karrier lesz.